b'\n_START_ARTICLE_\nMoscheea Huaisheng\n_START_SECTION_\nIstorie \xc8\x99i arhitectur\xc4\x83\n_START_PARAGRAPH_\nConform tradi\xc8\x9biei musulmanilor chinezi, moscheea ar fi fost construit\xc4\x83 \xc3\xaenc\xc4\x83 din timpul vie\xc8\x9bii Profetului Mahomed. \xc3\x8en anul 620, Sa`d ibn Abi Waqqas, unchiul profetului, a fost trimis \xc3\xaentr-o misiune cu caracter religios \xc3\xaen China. \xc3\x8en urma acestei misiuni, \xc3\xaen anul 627 a fost construit\xc4\x83 prima moschee chinez\xc4\x83. Alte surse men\xc8\x9bioneaz\xc4\x83 \xc3\xaens\xc4\x83 c\xc4\x83 prima misiune musulman\xc4\x83 din China ar fi avut loc \xc3\xaen anul 651, \xc3\xaen timpul \xc3\xaemp\xc4\x83ratului Gaozong (649-683) din dinastia Tang \xc8\x99i ar fi fost condus\xc4\x83 \xc3\xaentr-adev\xc4\x83r de Sa`d ibn Abi Waqqas \xc3\xaen calitate de trimis al celui de-al treilea calif, Osman ibn Affan (644-656)._NEWLINE_Edificiul a jucat un rol important pentru comercian\xc8\x9bii arabi veni\xc8\x9bi pentru afaceri \xc3\xaen ora\xc8\x99ele Guangzhou \xc8\x99i Quanzhou. De-a lungul timpului a suferit mai multe renov\xc4\x83ri sau reconstruc\xc8\x9bii. Semnificative sunt cele din anii 1350 \xc8\x99i 1695._NEWLINE_Moscheea Huaisheng este construit\xc4\x83 conform principiilor arhitecturii chineze. Minaretul s\xc4\x83u este din piatr\xc4\x83 \xc8\x99i are o \xc3\xaen\xc4\x83l\xc8\x9bime de 36 de metri. De asemenea forma sa este una destul de neobi\xc8\x99nuit\xc4\x83, fiind asem\xc4\x83n\xc4\x83tor cu un far. Din aceast\xc4\x83 cauz\xc4\x83 mscheea a mai fost numit\xc4\x83 \xc8\x99i Guangta Si sau Moscheea Farului ori a Turnului de Lumin\xc4\x83. Numele s\xc4\x83u comun, acela de Huaisheng \xc3\xaenseamn\xc4\x83 Pre\xc8\x9buie\xc8\x99te Sfin\xc8\x9benia sau \xc3\x8en\xc8\x9belepciunea, fiind o referire la Profetul Mohamed \xc8\x99i la rolul acestui edificiu construit \xc3\xaen amintirea sa.'